FI Euroopan unionin virallinen lehti C 148/21

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu hakemuksen julkaiseminen

(2006/C 148/07)

Tämä julkaiseminen antaa oikeuden vastustaa hakemusta neuvoston asetuksen (EY) N:o 510/2006 7 artiklassa tarkoitetulla tavalla. Vastaväitteet on toimitettava komissiolle kuuden kuukauden kuluessa tästä julkaisemisesta.

YHTEENVETO

NEUVOSTON ASETUS (EY) N:o 510/2006

5 artiklassa ja 17 artiklan 2 kohdassa tarkoitettu rekisteröintihakemus

”COLIFLOR DE CALAHORRA”

EY nro: ES/0268/15.1.2003

SAN ( ) SMM ( X )

Tämä yhteenveto on laadittu ainoastaan tiedotustarkoituksiin. Hakemuksen täydelliset tiedot löytyvät eritelmästä, joka on saatavissa kohdassa 1 ilmoitetuilta kansallisilta viranomaisilta ja Euroopan komissiolta (1).

1. Jäsenvaltion toimivaltainen viranomainen:

Nimi: Subdirección General de Sistemas de Calidad Diferenciada — Dirección General de Alimentación — Secretaría General de Agricultura y Alimentación del Ministerio de Agricultura, Pesca y Alimentación de España Osoite: Infanta Isabel, 1/E-28071 Madrid Puhelin: (34-91) 347 53 94 Faksi: (34-91) 347 54 10 Sähköposti: sgcaproagro@mapya.es

2. Hakijaryhmittymä:

Nimi: Asociación Profesional de Productores y Comercializadores de Coliflor Osoite: C/Doctor Fleming, 12 — 1o Calahorra (La Rioja) Puhelin: (34-941) 14 77 21 Faksi: – Sähköposti: – Kokoonpano: tuottaja/jalostaja ( X ) Muu ( )

3. Tuotelaji:

Luokka 1.6 Kukkakaali.

4. Eritelmä (yhteenveto 4 artiklan 2 kohdan edellytyksistä)

4.1 Tuotteen nimi: ”Coliflor de Calahorra”

4.2 Tuotteen kuvaus:

1. Maantieteellisellä merkinnällä ”Coliflor de Calahorra” on suojattu lajin Brassica oleracea L. Convar. Botrytis (L.) Alef var. Botrytis kukkakaalit, jotka ovat peräisin hybridisistä lajikkeista Nautilus, Castelgrand, Arbond, Pierrot, Armetta, Fargo, Belot, Scaler, Mayfair, Daydrean, Arthur, RS-91013, Dunkl, Fortrose, Jerome, Matra, Tucson, Aviso, Cafano, Admirable, Imola, Serrano, Nomad, Midar, 5090, Kerjo, Eclipse, Kimball, Astral, Regata, RS-84299, Arven ja Astoria. Ne kuuluvat ekstraluokkaan ja I-luokkaan, ja teolliseen jalostukseen tarkoitettuja kukkakaaleja lukuun ottamatta ne on tarkoitettu myytäviksi kuluttajille tuoreina. Tämän suojatun maantieteellisen merkinnän saaneiden kukkakaalien erityispiirteitä ovat raikkaus, kiinteys, väri ja koostumus. Kukkakaali ei saa olla koostumukseltaan rakeinen, ja sen kiinteysindeksin tulee olla yli 0,5.

2. Suurin osa La Riojan itsehallintoalueen markkinoilla myytävistä kasviksista on risteytyneitä lajikkeita. Tämä parantaa vihannesten laatua, lisää niiden tasalaatuisuutta, parantaa niiden kykyä vastustaa sairauksia sekä parantaa tuottoa ja sopeutuvuutta ympäristöön. Suojatun alueen sopivien maaperä- ja ilmasto-olosuhteiden ansiosta on mahdollista yhdistää eri kausien lajikkeita. Näin tuotantoa voidaan porrastaa ja tuotteista saadaan parempi hinta, koska tarjonta pienenee ja kysyntä kasvaa. Vuosittain mukaan voidaan ottaa uusia lajikkeita, jotka ovat aiemmissa tutkimuksissa täyttäneet asetetut laatuvaatimukset. Suojattujen lajikkeiden lisääminen edellyttää tuottajajärjestön (Asociación Profesional de Productores y Comercializadores de Coliflor) etukäteen tekemää hakemusta, ICAR:n puoltavaa teknistä lausuntoa ja koordinointineuvoston lopullista hyväksyntää.

4.3 Maantieteellinen alue: Tuotantoalue vastaa säilytys-, pakkaus- ja käsittelyaluetta, jotta voidaan säilyttää hyvä laatu sekä taata jäljitettävyys ja valvonta. Tuotantoalueeseen kuuluvat Rioja Bajan kunnat Aguilar de río Alhama, Aldeanueva de Ebro, Alfaro, Arnedo, Autol, Calahorra, Cervera de río Alhama, Pradejón, Quel ja Rincón de Soto sekä Rioja Median alueella sijaitseva Alcanadren kunta. Alueen rajat määräytyvät ilmasto-olojen, maaperän ja kulttuuristen seikkojen perusteella.

4.4 Alkuperätodisteet: Kukkakaalin tuottajien, pakkaajien ja markkinoijien, jotka haluavat saada luvan käyttää alkuperänimitystä, on kuuluttava vastaaviin rekistereihin ja tuotettava kukkakaalin hybridisiä lajikkeita Nautilus, Castelgrand, Arbond, Pierrot, Armetta, Fargo, Belot, Scaler, Mayfair, Daydrean, Arthur, RS-91013, Dunkl, Fortrose, Jerome, Matra, Tucson, Aviso, Cafano, Admirable, Imola, Serrano, Nomad, Midar, 5090, Kerjo, Eclipse, Kimball, Astral, Regata, RS-84299, Arven ja Astoria. Lajikkeita viljellään tuottajajärjestön (Asociación Profesional de Productores y Comercializadores de Coliflor) asiantuntijoiden kutakin markkinointivuotta varten antamien suositusten mukaisesti.

Kukkakaalin tuottajiin, pakkaajiin ja markkinoijiin sovelletaan itsevalvontaa, jonka toteuttavat tuottajajärjestön asiantuntijat sen varmistamiseksi, että noudatetaan eritelmää.

Jotta voidaan varmistaa objektiivisesti ja puolueettomasti, että nimitystä käyttävät kukkakaalit täyttävät asetuksen ja eritelmän vaatimukset, ICAR harjoittaa ulkopuolista valvontaa. Mikäli tulokset ovat tyydyttäviä, ICAR myöntää tuotteelle sertifikaatin.

Kerättyjä näytteitä, joista mitataan valvontaelinten vaatimia arvoja, tutkitaan ainoastaan EN 45001 -standardin mukaisissa laboratorioissa.

Kukin tuottaja, pakkaaja ja markkinoija toimittaa tuottajajärjestölle valvontasuunnitelmaa koskevan kirjaushakemuksen, minkä jälkeen ICAR arvioi hakemuksen rekisteröintitarkastuksessa. Jos hakemus täyttää vaatimukset, hakija merkitään tuottajajärjestön vastaavaan rekisteriin, jota järjestö päivittää jatkuvasti. Myöhemmin ICAR laatii hakemuksen tarkastussuunnitelman, jonka perusteella annetaan kertomus tuottajajärjestön arvioitavaksi. Mikäli päätös on myönteinen, tuotteelle myönnetään tuotesertifikaatti. Tällä tavoin varmistetaan, että markkinoille pääsee vain sellaisia alkuperätakuun saaneita kukkakaaleja, jotka ovat läpäisseet kaikki prosessin aikana suoritetut tarkastukset.

Tuottajajärjestön puolueettomuuden varmistaa koordinointineuvosto, joka koostuu järjestön ja La Riojan hallituksen Consejería de Agricultura, Ganadería y Desarrollo Rural -laitoksen edustajista.

Tuotteen jäljitettävyys varmistetaan siten, että tuote tunnistetaan kaikissa tuotanto-, pakkaus-, käsittely-, säilytys- ja kaupanpitämisvaiheissa.

Tuotteisiin kiinnitettävät etiketit numeroidaan sen varmistamiseksi, että äytettyjen etikettien lukumäärä vastaa suojattujen tuotteiden toimitettua tuotantomäärää. Näin vältetään merkintätunnuksella varustettujen etikettien kiinnittäminen kukkakaaleihin, joille merkintää ei ole myönnetty.

Tekijät, jotka todistavat, että kukkakaalit ovat peräisin kyseiseltä maantieteelliseltä alueelta, ovat:

Kukkakaalin ominaisuudet

Valvonta ja sertifiointi, jotka takaavat jäljitettävyyden ja alkuperän

Kukkakaalit käsitellään ja pakataan ja niitä säilytetään rajatulla maantieteellisellä alueella ja rekistereihin merkityissä laitoksissa, jotta niiden laatu säilyy ja jotta voidaan taata tuotteiden jäljitettävyys ja valvonta.

4.5 Valmistusmenetelmä: Kukkakaali istutetaan, kun kasvissa on 2—4 oikeaa lehteä. Kukin kaali istutetaan alueelle, joka on pinta-alaltaan 0,40 m × 0,80 m, kun kyse on varhaislajikkeesta, tai 0,40 m × 0,90 m, kun kyse on myöhäislajikkeesta. Tämän jälkeen kukkakaaleja kastellaan, jotta ne juurtuvat hyvin.

Maaperän käsittelyssä, kastelussa sekä kasvitautien valvonnassa käytetään kuhunkin tilanteeseen parhaiten sopivia tekniikkoja ja sovelluksia.

Sato korjataan käsin mahdollisimman varovasti ja nopeasti, kun kukinnat ovat kypsiä ja sisälehtien peittämiä. Kukinnat valitaan koon ja kiinteyden mukaan, jotta voidaan varmistaa, että kukkakaalit säilyvät mahdollisimman hyvin ja että ne ovat mahdollisimman hyvää laatua. Sato korjataan kullakin viljelmällä niin monta kertaa kuin on tarpeen, ja sadonkorjuun jälkeen kukkakaalit on siirrettävä 12 tunnin kuluessa niille tarkoitettuun varastoon.

Kukkakaalit käsitellään ennen kuin ne siirretään varastoon. Käsittely tehdään viljelmällä, ja siihen kuuluu puhdistus, lehtien poisto, kaalien lajittelu ja pakkaus. Kun kukkakaalit on viety varastoon, varaston lämpötilaa lasketaan, jotta viljelmällä lämmenneet kukkakaalit jäähtyvät. Kukkakaalit käsitellään rajatulla maantieteellisellä alueella ja rekistereihin merkityissä laitoksissa, jotta niiden laatu säilyy ja jotta voidaan taata tuotteiden jäljitettävyys ja valvonta.

Kukkakaalit pakataan laatikoihin vain yhteen kerrokseen, jotta ne eivät pääse liikkumaan. Yhteen laatikkoon pakataan vain kukkakaaleja, joilla on sama alkuperä ja jotka ovat samaa lajiketta, samanvärisiä, samankokoisia ja samanlaatuisia. Kukkakaalit pakataan rajatulla maantieteellisellä alueella ja rekistereihin merkityissä laitoksissa, jotta niiden laatu säilyy ja jotta voidaan taata tuotteiden jäljitettävyys ja valvonta.

Kukkakaaleja säilytetään kylmähuoneissa, joissa lämpötila on matala (mutta ei alle 0 oC) ja ilman kosteusprosentti suhteellisen korkea. Kukkakaalit on säilytettävä erillään muista vihanneksista ja hedelmistä. Kukkakaaleja säilytetään rajatulla maantieteellisellä alueella ja rekistereihin merkityissä laitoksissa, jotta niiden laatu säilyy ja jotta voidaan taata tuotteiden jäljitettävyys ja valvonta.

4.6 Yhteys maantieteelliseen alkuperään: Historiallinen yhteys: Vuodelta 1846 peräisin olevasta Madozin teoksesta Diccionario Geográfico — Estadístico — Histórico de España käy ilmi, että Calahorrassa on viljelty kukkakaalia jo hyvin kauan ja että kukkakaali on ollut laadultaan erinomaista. La Riojaa käsittelevän osan sivulla 59 käsitellään Calahorran kuntaa ja mainitaan seuraavaa: ”TUOTTEET: Tämän alueen tärkeimpiin tuotteisiin kuuluvat öljytuotteet, viini ja viljatuotteet. Lisäksi alueella kasvatetaan maukkaita vihanneksia, perunoita, hedelmiä ja kasviksia. Erittäin tunnettuja ovat kirsikat ja kukkakaalit — .”

Viimeisten 30 vuoden aikana La Riojan alueen kukkakaalilla on ollut merkittävä asema Espanjan markkinoilla. Se on yksi niistä viljelykasveista, joiden kohdalla viljelypinta-ala ja tuotantomäärä ovat pysyneet ennallaan. Kansallisesti sekä sen viljelypinta-ala että tuotantomäärä ovat edelleen suurimpia, 25 prosenttia. La Rioja on myös Espanjan merkittävin alue kukkakaalin myynnin kannalta, sillä tältä alueelta käsin määräytyy epävirallisesti myös kukkakaalin hinta muilla tuottaja-alueilla.

Luontoon liittyvät tekijät: Kukkakaali on viljelykasvi, johon ilmasto vaikuttaa paljon. Jotta kukkakaalin viljely onnistuisi parhaalla mahdollisella tavalla, ilmaston on oltava leuto ja suhteellisen kostea.

La Riojan kukkakaalin tuotantoalueella kesät ovat pitkiä ja talvet leutoja, ja alue on suojassa voimakkailta tuulilta, sillä se sijaitsee laaksossa vuorten välissä. Ebro- ja Cidacos-jokien ansiosta ilmasto on suhteellisen kostea.

Koska alueen ilmasto on lauhkea ja koska lämpötiloissa ei tapahdu suuria heilahteluja kesällä, jolloin kukkakaalin viljely on alkuvaiheessa, kaalien juurisäikeistä tulee vahvat. Syystalvella syntyy ensin kukinnon alku, ja myöhemmin kehittyy kaalin ydin. Koska lämpötila laskee vähitellen, kukkakaali kasvaa hitaasti, ja näin siitä tulee kiinteä ja valkoinen. Näihin piirteisiin perustuu La Riojan alueen kukkakaalin laatu ja maine.

Kukkakaalin viljelyalueella maaperä on lietemaata, syvää, hedelmällistä ja hyvin ojitettua. Maaperän pH-arvo on 5,5—8,2. Orgaanisen aineksen indeksi on yli 1,2 prosenttia. Maaperässä on fosforia 20—30 ppm ja kaliumia 200—250 ppm. Kalkkia ja rikkiä on riittävästi. Näiden ominaisuuksien vuoksi maaperä on sopivaa kukkakaalin kasvatusta varten, sillä siinä on tarpeelliset ravintoaineet, jotka vaikuttavat kukkakaalin kasvuvauhtiin, joka puolestaan vaikuttaa suoraan sen laatuun.

Ihmiseen liittyvät tekijät: Alueen viljelijöillä on erittäin pitkä kokemus ukkakaalin viljelemisestä. He tietävät myös, että viljelyprosessin kriittisin vaihe on sadonkorjuu, minkä vuoksi he huolehtivat erityisesti siitä, että kukkakaalit leikataan parhaalla mahdollisella hetkellä, juuri silloin kun kukkakaalit ovat kooltaan, kiinteydeltään ja laadultaan sopivia.

Myös järjestäytyneisyysaste alueella on merkittävä seikka. Se liittyy kaupankäynnin rakenteeseen, joka muodostuu kauppiaista, osuustoimintaliikkeistä ja tuottajien järjestöistä, joilla kaikilla on runsaasti kokemusta ja tietoa markkinoista. Järjestäytyminen on sopiva tapa keskittää tarjontaa, parantaa laatua ja vähentää kausiluonteisuutta ja lisätä näin tuotteen arvoa huomattavasti.

La Riojan alueen kukkakaalin hyvä maine perustuu sen erityisen hyvään laatuun, joka puolestaan perustuu oikeisiin maaperä- ja ilmasto-olosuhteisiin. Olosuhteet, samoin kuin alueen maanviljelijöiden laaja asiantuntemus, ovat ihanteelliset tämän viljelyskasvin viljelylle.

4.7 Valvontaelin:

Nimi: Instituto de Calidad de La Rioja Osoite: Avd. de La Paz, 8-10, E-26071 Logroño (La Rioja) Puhelin: (34-941) 29 16 00 Faksi: (34-941) 29 16 02 Sähköposti: –

4.8 Merkintä: Kaikissa etiketeissä on oltava maantieteellisen merkinnän suojaa osoittava maininta ”Coliflor de Calahorra” sekä tunnus.

4.9 Kansalliset vaatimukset: Tavaraerittely perustuu seuraaviin, alkuperänimityksiä koskeviin kansallisiin säännöksiin:

kesäkuun 9. päivänä 1982 annettu perustuslakia täydentävä laki 3/1982 La Riojan itsehallintoasemasta (muutettu maaliskuun 24. päivänä 1994 annetulla perustuslakia täydentävällä lailla 3/1994 ja tammikuun 7. päivänä 1999 annetulla perustuslakia täydentävällä lailla 2/1999)

maaliskuun 8. päivänä 1995 annettu laki 3/1995 La Riojan itsehallintoalueen hallituksen ja julkishallinnon oikeusjärjestelmästä

marraskuun 26. päivänä 1992 annettu laki 30/1992 julkishallintojen oikeusjärjestelmästä ja yhteisestä hallintomenettelystä

tammikuun 25. päivänä 1994 annettu määräys Espanjan lainsäädännön yhteensovittamisesta maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (ETY) N:o 2081/92 kanssa

lokakuun 22. päivänä 1999 annettu kuninkaallinen asetus nro 1643/1999, jossa säädetään yhteisön suojattujen alkuperänimitysten ja maantieteellisten merkintöjen rekisteriin kirjaamista koskevien hakemusten jättämismenettelystä.

(1) Euroopan komissio, Maatalouden ja maaseudun kehittämien pääosasto, Maataloustuotteiden laatupolitiikan yksikkö, B-1049 Bryssel.